次韻何若谷別後見寄
作者：趙抃
朝代：宋

paragraphs: 言念分符日，來逢別乘賢。
瘡痍求俗去，風教爲民宣。
吏獄都無擾，農疇屬有年。
歡嘗陪射的，清不廢鳴絃。
避俗尋蕭寺，遊春醉畫船。
文楸坐帷幄，詩敵肆戈鋋。
邂逅窮江地，淒涼落葉天。
代還公去矣，佇立我依然。
久契誠彌固，離憂不暫蠲。
高臺倚章貢，時一誦佳篇。